প্লাস্টিক পোড়ার তীব্র গন্ধের সঙ্গে কালো ধোঁয়া! প্রেসিডেন্সির আন্দোলন বদলে গেল আতঙ্কে!
সোমবার ভোরে আগুন লাগে প্রেসিডেন্সি বিশ্ববিদ্যালয়ের একটি ক্যান্টিনে। ঘটনাচক্রে সেই সময় ক্যাম্পাসে অনশন করছিলেন ছাত্র সংগঠন আইসা’র নেত্রী শ্রীমতী ঘোষাল। বিশ্ববিদ্যালয় কর্তৃপক্ষকে তিনিই প্রথম আগুনের খবর দেন। ঘুম থেকে উঠে তখন সবে প্রাতঃভ্রমণে বেরিয়েছেন রেজিস্ট্রার দেবজ্যোতি কোনার। পাশাপাশি, আগুনের কথা জানতে পেরে দমকলে খবর দেন পড়শি ক্যান্টিনের মালিক প্রমোদ সাঁই।
নির্বাচনে লড়তে দেওয়ার দাবিতে রবিবার সন্ধ্যা থেকে প্রেসিডেন্সির পোর্টিকোয় অনশনে বসেছেন ইংরেজির স্নাতকোত্তরের ছাত্রী শ্রীমতী। তাঁর সঙ্গে রাত জেগেছেন আইসা’র বেশ কিছু সমর্থক। এদিন সকাল ৬টা নাগাদ তাঁরাই প্রথমে আগুন দেখতে পান।  শ্রীমতী  এদিন বলেন, ‘‘রাতভর গান গেয়ে, স্লোগান দিয়ে আমরা ক্লান্ত ছিলাম। ভোরের দিকে আচমকাই প্লাস্টিক পোড়ার কটু গন্ধ পাই।’’ তাঁর কথায়, ‘‘সবাই ছুটে গিয়ে দেখি, ক্যান্টিন দাউদাউ করে জ্বলছে! আগুন ছাদের বাইরেও বেরিয়ে এসেছে। সঙ্গে সঙ্গে রেজিস্ট্রার স্যারকে ফোন করি। তিনি জানান, সবেমাত্র প্রাতঃভ্রমণে বেরিয়েছেন তিনি। ব্যবস্থা নিচ্ছেন।’’ এর কিছুক্ষণ পরেই দমকলে ফোন করেন ওই পড়ুয়ারা। ততক্ষণে অবশ্য কর্তৃপক্ষের তরফেও খবর দেওয়া হয়েছে দমকলে।
পড়শি ক্যান্টিনে আগুন লাগার সঙ্গে সঙ্গেই ছুটে গিয়েছেন প্রেসিডেন্সির ঐতিহ্যবাহী ‘প্রমোদদার ক্যান্টিনে’র মালিক প্রমোদ সাঁই। তাঁর কথায়, ‘‘ক্যাম্পাসের একজন নিরাপত্তারক্ষী আমায় খবর দেন। সঙ্গে সঙ্গে আমার ক্যান্টিনের কর্মীদের নিয়ে জল দিয়ে আগুন নেভানোর চেষ্টা করি। দমকলেও ফোন করি। কিছুক্ষণের মধ্যেই দমকলের গাড়ি চলে আসে।’’
শ্রীমতীর অভিযোগ, আগুনের কথা প্রথম জানালেও তাঁর দাবি মানেননি কর্তৃপক্ষ। তাঁর কথায়, ‘‘সকালে উপাচার্য অনুরাধা লোহিয়া আমায় বলেন, এখানে বসে থাকলে ক্যাম্পাস নোংরা হচ্ছে।’’ বিকালে শ্রীমতীকে জানানো হয়, ফেব্রুয়ারি মাসে গভর্নিং বডির বৈঠকে তাঁর দাবিদাওয়ার কথা জানাতে। আইসা নেত্রী বলেন, ‘‘নির্বাচন জানুয়ারিতে। অথচ উনি বলছেন ফেব্রুয়ারিতে দাবি নিয়ে আলোচনা করবেন! আমি অনশন চালিয়ে যাব।’’